**Beirniadaeth - Gareth Williams**

**Cystadleuaeth 343 - Rhyddiaith Bl 5 a 6 - Ffrwydrad - Eisteddfod Dur a Môr 2025**

Gyda gweithredu Cwricwlwm i Gymru yn ein hysgolion a’i bwyslais ar GREADIGRWYDD fel un o’r 4 Diben, pa ffordd well i ddatblygu'r elfen greadigol yn ein dysgwyr ifanc na’u hannog i ddefnyddio a datblygu eu dychymyg trwy ysgrifennu yn greadigol. Dyna yn union a wnaeth y 47 ymgeisydd a ddanfonodd eu gwaith i’r gystadleuaeth Genedlaethol hon. Trueni i 2 ymgeisydd anghofio uwchlwytho ei gwaith!

Ac roedd hi’n Ffrwydrad o gystadleuaeth! Ni wnaeth un ymgeisydd siomi o ran eu syniadau a’u storiâu a bu’n hynod anodd penderfynu ar yr enillwyr. Ie, FFRWYDRAD oedd y testun, a chefais fy ngwefreiddio gan ymdriniaeth ein hysgrifenwyr ifanc o’r testun hwn. Ffrwydradau mewn ogofau tywyll; tractorau yn ffrwydro; ffrwydrad yn nhymer athro dosbarth; llosgfynyddoedd yn ffrwydro; ffrwydradau mewn gwersi Gwyddoniaeth; trwythau hudol yn ffrwydro; coelcerthi a phibelli nwy yn ffrwydro; ffrwydradau mewn rhyfeloedd a phyllau glo; ffrwydrad cwcis mewn ffwrn...am ddychymyg!

Efallai mai’r gwendid yng ngwaith rhai o’r ymgeiswyr oedd diffyg treulio amser yn golygu'r gwaith i sicrhau paragraffu; brawddegu cywir, treiglo yma ac acw ond yn bwysicach sillafu cywir. Mae golygu gwaith rhywfaint yn haws y dyddiau yma gyda rhaglenni gwirio iaith ar gyfrifiaduron a chluniaduron. Byddwn yn annog pob athro i dreulio amser yn cyflwyno’r rhaglenni golygu yma i’w disgyblion gan eu bod yn rhan o’n bywyd bellach.

Yr hyn a wnaeth atal Bob Junior; Bugail y Frenni; Cadi Ceitho; El Barto; Mefus; Percy Jackson; Sali Mali; Cynan; Poppy; Blodyn Haul a Cyw Iâr rhag cyrraedd yn uwch yn y gystadleuaeth oedd diffyg datblygu’r syniadau. Roedd ganddynt syniadau gafaelgar ac iaith gywir ond ni ddatblygwyd y syniadau hyn i’w llawn botensial gan fy ngadael yn ysu am ddarllen mwy. Trueni!

Ond at y goreuon.

**Ariel** - Bachgen sydd yma yn ffrwydro yn ôl i’r gorffennol wedi i fam-gu rannu cyfrinach gydag ef ar ei gwely angau. Arweinir ef i ogof ddu lle mae “twnnel llithrig a gwlyb fel cefen llyffant”. Yn y gorffennol mae cwrdd gyda’i fam-gu ifanc sydd am achub y dyfodol trwy greu â’i syniadau am ynni gwyrdd.

**Bwtwn** - Hanes Enlli ac Elliw, dwy chwaer sy’n penderfynu creu arbrawf wedi gwylio rhaglen wyddonol. Ond mae “ychydig o hyn ac ychydig o hwn” yn arwain at ffrwydrad o losin yng nghartref Mam-gu.

**Pengwern** - Ceir agoriad gafaelgar a thrawiadol iawn i’r stori hon gyda Ffrwydrad enfawr mewn tŷ cyfagos. Yna dilynwn hanes Mari sy’n casáu ysgol i ganfod y tŷ mewn hen, hen stryd rownd y gornel o’i chartref yn y Dref Las...” Mae yma ysgrifennu cywir iawn. Dal ati!

**Cracyr a Chaws** - Dyma hanes Aron sy’n casáu mynd i ymweld â chartref taid. Caiff bregeth gan ei fam am ba mor ffodus yw ansawdd ei fywyd o gymharu â bywyd taid pan oedd yn tyfu i fyny yn adeg yr Ail Ryfel Byd. Ond caiff Aron gyfle i ail-fyw dioddefaint y rhyfel o ddarganfod bocs o gofebion yn seler tŷ Taid wrth i’w ddychymyg ffrwydro yn wyllt a’i dywys yn ôl i Faes y Gad. Byddai mwy o ddarluniau o erchyllterau'r rhyfel wedi codi’r stori hon yn uwch eto.

**Simba** – Dyma ymgeisydd sydd ymhlith y gorau o ran gafael ar iaith a chawn hanes teulu yn mynd i wersylla ger coedwig dywyll. Ond buan y mae’n rhaid iddynt ffoi wrth i’r mynydd ffrwydro a’u bygwth â’i lafa crasboeth

**Car Crensiog** - Mae’r stori hon yn creu awyrgylch arbennig trwy ddefnydd o idiomau a disgrifiadau lliwgar. Cawn hanes Tomi sy’n dihuno mewn panig o sylweddoli ei fod yn hwyr i’w waith yn y pwll glo. Ond ffawd garedig sydd yma wrth i gysgu’n hwyr ei achub o gael ei ladd mewn ffrwydrad tanddaearol sy’n lladd ei ffrind gorau.

**Sbectol** - Stori am dri ffrind - Bonnie, Megan a Lara mewn noson tân gwyllt lle mae’r goelcerth yn ffrwydro o ganlyniad i osod potel nwy yng nghrombil y goelcerth. Mae ysgrifennu da iawn yma a disgrifiadau cofiadwy, ond hoffwn ychydig mwy o uchafbwynt yn y stori.

Do, bu’n ben tost dewis y 3 gorau a rhaid dweud mai mater o chwaeth bersonol fu hi yn y pendraw – fel ymhob cystadleuaeth debyg. Ond y tro hwn dyma’r goreuon yn fy marn i.

Yn y **3ydd safle** - **TRACTOR** - O glywed stori’r Ddraig Goch yng ngwers Mrs Jones yn yr ysgol, ysbrydolir tri ffrind sef Cai, Jacob a Tomi i fynd i’r Cwar lleol i chwilio am ffosiliau’r Ddraig. O grwydro twneli cudd y Cwar ânt ar goll ac wrth i ffrwydradau'r gwaith oddi uchod beri i’r ddaear grynu, mae’r tri ffrind mewn perygl enbyd. Caiff Cai ei daro gan ddarn o graig anferth, ond o ragweld cynlluniau’r bechgyn daw Mrs Jones fel arwres i arwain y gweithwyr at y bechgyn. Ond yn yr ysbyty darganfyddir ffosil hynafol a rhyfedd yng nghoes Cai. Tro annisgwyl i gloi’r stori. Da iawn i’r TRACTOR!

Yn yr **2ail safle** mae **CELT** - Stori gyffrous arall am 3 brawd - Jac, Siôn a Wil sy’n hedfan ar awyren i Siapan i ymweld â Mynydd Fwji. Ceir ambell linell grafog yn y stori hon yn enwedig wrth i un o’r brodyr ddisgrifio’r olygfa drwy ffenestr yr awyren...”Woow! Edrycha ar y gorwel yn y pellter! Campwaith dewin hynod...!”. Y diwrnod canlynol mae’r bechgyn gyda’i rhieni yn ymweld â Mynydd Fuji. Ond digwydda’r annisgwyl wrth i’r mynydd hynafol ffrwydro’n llosgfynydd. Dyma gychwyn cyfres o anturiaethau cynhyrfus. Ffoi i hen deml; canfod sgrôl mewn hen Siapaneeg; canfod Glain y mae’n rhaid ei thaflu i grombil y llosgfynydd i’w dawelu. Apêl t stori hon i mi yw’r naratif sy’n llawn drama, y digwyddiadau carlamus, a chyffro ac egni’r ddeialog. Da Iawn ti CELT!

Ond yn cyrraedd y brig eleni a chipio’r **wobr 1af a thlws Mali** (er cof am fy Mam - Mali Williams) mae **SEREN**. Mae hon yn stori gryno, hynod ddarllenadwy sy’n llawn hiwmor. Hanfod y stori yw taith ysgol i Ffatri Llaeth y Llan a cheir sawl sylwad crafog a doniol iawn e.e. *...”Pan ddringais ar y bws ysgol clywais y clebran a’r siarad, a thu cefn i mi roedd dwy yn cwympo mas ynglŷn ag iogwrt. Stopiodd y bws yn nhŷ Enlli fy ffrind gorau. Gan fod Enlli yn byw ar fferm, bu miri mawr wrth iddi geisio arwain ei hoff fuwch i fyny grisiau’r bws...”* Dysgwn am Dewi sy’n ceisio cuddio er mwyn osgoi mynd ar y daith am nad yw’n hoffi Llaeth! Ac *“...Wrth deithio ar y bws canodd pawb “godro y fuwch”, pawb heblaw am Dewi hynny yw!..”*  Ynghanol y ffatri mae “Seilo Llaeth” enfawr gyda botymau yn fflachio. Wedi ei drechu gan demtasiwn ac er gwaethaf rhybudd Miss gwelwn Dewi yn gwasgu un o’r botymau. Y canlyniad?

*“Bŵm!, aeth y seilo wrth i'r llaeth ffrwydro allan o’i gopa fel llosgfynydd yn echdorri. Roedd y trydan wedi mynd allan a disgynnodd y tawelwch amdanom gyda drip, drip, drip, y llaeth o bob man...”*

Na, nid yw’n stori faeth a hir ond weithiau mae camp mewn bod yn gryno a ffraeth. Llongyfarchiadau mawr i SEREN.

Diolch i bob un a gystadlodd eleni. Plîs, daliwch i gyd ati.